## Odluka o provođenju međunarodnih mjera ograničavanja utvrđenih Odlukom Vijeća Europske unije 2011/235/ZVSP u odnosu na Islamsku Republiku Iran

### NN 80/2011 (13.7.2011.), Odluka o provođenju međunarodnih mjera ograničavanja utvrđenih Odlukom Vijeća Europske unije 2011/235/ZVSP u odnosu na Islamsku Republiku Iran

VLADA REPUBLIKE HRVATSKE

1715

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 1. srpnja 2011. godine donijela

ODLUKU

O PROVOĐENJU MEĐUNARODNIH MJERA OGRANIČAVANJA UTVRĐENIH ODLUKOM VIJEĆA EUROPSKE UNIJE 2011/235/ZVSP U ODNOSU NA ISLAMSKU REPUBLIKU IRAN

I.

Ovom Odlukom uvode se međunarodne mjere ograničavanja s obzirom na stanje u Islamskoj Republici Iranu (u daljnjem tekstu: Iran), utvrđene Odlukom Vijeća Europske unije 2011/235/ZVSP, od 12. travnja 2011. godine, kojoj se Republika Hrvatska pridružila u sklopu suradnje s Europskom unijom u području Zajedničke vanjske i sigurnosne politike.

II.

Republika Hrvatska zabranjuje ulazak na svoj teritorij ili prijelaz preko njega osobama odgovornim za teška kršenja ljudskih prava u Iranu i osobama koje su s njima povezane, a koje su navedene u Prilogu I. ove Odluke.

Nadležno će državno tijelo dozvoliti izuzetak od stavka 1. ove točke, tj. odobriti ulazak osobama s popisa navedenog u Prilogu I. ove Odluke na teritorij Republike Hrvatske ili prijelaz preko njena teritorija u slučajevima kad je to opravdano iz humanitarnih razloga, a pogotovo u funkciji političkog dijaloga koji promiče demokraciju, ljudska prava i vladavinu prava u Iranu.

Nadležno će tijelo o izdanom odobrenju obavijestiti Ministarstvo vanjskih poslova i europskih integracija.

III.

Zamrzavaju se sva financijska sredstva i druga imovina koja pripada, koja je u vlasništvu, s kojom raspolažu ili je nadziru osobe odgovorne za teška kršenja ljudskih prava u Iranu te sva sredstva i gospodarski resursi koji pripadaju, koji su u vlasništvu, s kojima raspolažu ili koje nadziru s njima povezane osobe i subjekti, koji su navedeni u Prilogu I. ove Odluke.

Osobama ili subjektima koji su navedeni u Prilogu I. ove Odluke zabranjeno je neposredno ili posredno davati na raspolaganje ili u njihovu korist bilo kakva sredstva.

U iznimnim slučajevima nadležna tijela Republike Hrvatske mogu odobriti odgovarajuća odstupanja od stavka 1. ove točke, u skladu sa zakonom.

IV.

Za provedbu ove Odluke nadležna su tijela državne uprave i tijela s javnim ovlastima te druge pravne ili fizičke osobe u okviru svoje nadležnosti, a u skladu s člankom 10. Zakona o međunarodnim mjerama ograničavanja, te sukladno Odluci o načinu provođenja međunarodnih mjera ograničavanja raspolaganja imovinom, klase: 004-01/11-01/06, urbroja: 5030109-11-1, od 8. travnja 2011. godine.

V.

Prilog I., koji sadrži popis osoba iz točaka II. i III. ove Odluke, njen je sastavni dio.

Svaka daljnja promjena u Prilogu ažurirat će se putem mrežne stranice Ministarstva vanjskih poslova i europskih integracija (http://mvpei.hr/sankcije).

VI.

Ova Odluka stupa na snagu danom objave u »Narodnim novinama«.

Klasa: 004-01/11-01/13

Urbroj: 5030106-11-1

Zagreb, 1. srpnja 2011.

Predsjednica
Jadranka Kosor, dipl. iur., v. r.

PRILOG I.

POPIS OSOBA I SUBJEKATA IZ TOČAKA II. I III. ODLUKE.

|  |  |  |  |  |
| --- | --- | --- | --- | --- |
|  | Ime | Podaci za utvrđivanje identiteta | Razlozi | Datum uvrštenja na popis |
| 1. | AHMADI-MOQADDAM Esmail | POB: Tehran (Iran) – DOB: 1961. | Vođa državne iranske policije. Snage pod njegovim zapovjedništvom provodile su brutalne napade na mirne prosvjede i snažne napade noću na stambene objekte Sveučilišta u Teheranu 15. lipnja 2009. |  |
| 2. | ALLAHKARAM Hossein |  | Vođa Ansar-e Hezbollah Chief i pukovnik u IRGC. Suosnivač je Ansar-e Hezbollaha. Te paravojne jedinice odgovorne su za ekstremno nasilje tijekom oštrih mjera nasilja protiv studenata i sveučilišta 1999., 2002. i 2009. |  |
| 3. | ARAGHI (ERAGHI) Abdollah |  | Zamjenik vođe kopnenih snaga IRGC-a. neposredno je i osobno odgovoran za oštre mjere protiv prosvjednika tijekom ljeta 2009. |  |
| 4. | FAZLI Ali |  | Zamjenik zapovjednika snaga Basija, bivši vođa odjela u okviru IRGC-a, provincija Teheran (do veljače 2010.). Odjel Seyyed al-Shohada nadležan je za sigurnost u provinciji Tehran i imao je ključnu ulogu u brutalnom gušenju prosvjeda 2009. |  |
| 5. | HAMEDANI Hossein |  | Vođa odjela Rassoulollah unutar IRGC-a zadužen za širi Teheran od studenoga 2009. Odjel Rassoulollah zadužen je za sigurnost širega Teherana i imao je ključnu ulogu u nasilnom gušenju prosvjeda 2009. Odgovoran za nasilje nad prosvjednicima u trenutku događanja oko Noći Ashuri (prosinac 2009.) i nakon toga. |  |
| 6. | JAFARI Mohammad-Ali (a.k.a. »Aziz Jafari«) | POB: Yazd (Iran) – DOB: 1. 9. 1957. | Generalni zapovjednik IRGC-a. IRGC i baza Sarollah pod zapovjedništvom generala Aziza Jafarija imali su ključnu ulogu u nezakonitu miješanju u predsjedničke izbore 2009. tako što su zatvarali i pritvarali političke aktiviste i sukobljavali se s prosvjednicima na ulicama. |  |
| 7. | KHALILI Ali |  | General IRGC-a, vođa medicinske jedinice u bazi Sarollah. Potpisao je pismo poslano Ministarstvu zdravstva 26. lipnja 2009. kojim se zabranjuje izručivanje dokumentacije ili liječničkih potvrda za sve ranjene ili hospitalizirane tijekom događanja nakon izbora. |  |
| 8. | MOTLAGH Bahram Hosseini |  | Vođa odjela Seyyed al-Shohada unutar IRGC-a, provincija Teheran. Odjel Seyyed al-Shohada imao je ključnu ulogu u organiziranju nasilja nad prosvjednicima. |  |
| 9. | NAQDI Mohammad-Reza | POB: Najaf (Iraq) – DOB: circa 1952. | Zapovjednik snaga Basij. Kao zapovjednik snaga Basij IRGC-a, Naqdi bio je odgovoran za zlouporabe snaga Basij koje su se dogodile krajem 2009. ili je u njima sudjelovao, uključujući nasilni odgovor na prosvjede u Noći Ashura u prosincu 2009. čiji je rezultat bio 15 mrtvih i više stotina zatvorenih prosvjednika. Prije imenovanja zapovjednikom snaga Basij u listopadu 2009. Naqdi je bio vođa obavještajne jedinice snaga Basij nadležnih za ispitivanje zatvorenika tijekom nasilja u razdoblju nakon izbora. |  |
| 10. | RADAN Ahmad-Reza | POB: Isfahan (Iran) – DOB: 1963. | Zamjenik vođe državne iranske policije. Kao zamjenik vođe državne iranske policije od 2008. Radan je bio odgovoran za premlaćivanja, mučenja i proizvoljna uhićenja i pritvaranje prosvjednika koja su obavljale policijske snage. |  |
| 11. | RAJABZADEH Azizollah |  | Zamjenik vođe državne iranske policije (do siječnja 2010.). Kao zapovjednik policijskih snaga u širem Teheranu, Azizollah Rajabzadeh je najviše rangiran dužnosnik optužen za zlouporabe u istražnom centru Kahrizak. |  |
| 12. | SAJEDI-NIA Hossein |  | Vođa teheranske policije, bivši zamjenik vođe državne iranske policije odgovoran za policijske operacije. Zadužen je za operacije represije (za Ministarstvo unutarnjih poslova) u iranskom glavnom gradu. |  |
| 13. | TAEB Hossein | POB: Tehran – DOB: 1963. | Bivši zapovjednik snaga Basij (do listopada 2009.). Trenutačno je zamjenik zapovjednika obavještajne jedinice IRGC-a. Snage pod njegovim zapovjedništvom sudjelovale su u masovnim premlaćivanjima, ubojstvima, pritvaranja i mučenja mirnih prosvjednika. |  |
| 14. | SHARIATI Seyeed Hassan |  | Vođa sudstva u Mashhadu. Suđenja pod njegovim nadzorom odvijala su se po hitnom postupku i u zatvorenim vijećima, i pritom se nisu poštovala temeljna prava optuženih, a temeljila su se na svjedočenjima koja su iznuđena pod pritiskom i mučenjem. Kako su presude o pogubljenju izricane en masse, smrtne kazne su izricane bez poštovanja postupaka pravičnih saslušanja. |  |
| 15. | DORRI-NADJAFABADI Ghorban-Ali | POB: Najafabad (Iran) – DOB: 1945. | Bivši iranski generalni tužitelj do rujna 2009. (za Khatamijeva predsjedništva bivši ministar za obavještajnu službu). Kao iranski generalni tužitelj nakon prvih postizbornih prosvjeda naredio je i nadzirao montirane sudske procese u okviru kojih se nisu poštovala prava optuženih i nisu smjeli imati odvjetnika. Snosi odgovornost i za zlouporabe u istražnom centru Kahrizak. |  |
| 16. | HADDAD Hassan (alias Hassan ZAREH DEHNAVI) |  | Sudac u podružnici 26 revolucionarnoga suda u Teheranu. Bio je nadležan za predmete uhićenika povezane s postizbornom krizom; redovito je prijetio obiteljima uhićenika kako bi ih ušutkao. Imao je ključnu ulogu u izdavanju naredbi o zadržavanju u istražnom centru Kahrizak. |  |
| 17. | Hodjatoleslam Seyed Mohammad SOLTANI |  | Sudac revolucionarnoga suda u Mashhadu. Suđenja pod njegovim nadzorom odvijala su se po hitnom postupku i u zatvorenim vijećima, i pritom se nisu poštovala temeljna prava optuženih, a temeljila su se na svjedočenjima koja su iznuđena pod pritiskom i mučenjem. Kako su presude o pogubljenju izricane en masse, smrtne kazne su izricane bez poštovanja postupaka pravičnih saslušanja. |  |
| 18. | HEYDARIFAR Ali-Akbar |  | Sudac revolucionarnoga suda u Teheranu. Sudjelovao u suđenjima prosvjednicima. Bio je saslušan u vezi s pozivima na sud sa strane centra za pridržavanje Kahrizak. Imao je ključnu ulogu u izdavanju naredbi o zadržavanju u istražnom centru Kahrizak. |  |
| 19. | JAFARI-DOLATABADI Abbas |  | Teheranski generalni tužitelj od kolovoza 2009. Dolatabadijev ured optužio je velik broj prosvjednika, uključujući pojedince koji su sudjelovali u prosvjedima u prosincu 2009. u Noći Ashure. Naredio je zatvaranje Karroubijeva ureda u rujnu 2009. i uhićenje više reformističkih političara i zabranio dvije reformističke političke stranke u lipnju 2010. Njegov je ured optužio prosvjednike s optužbom Muharebeha, neprijatelja Boga, za što je predviđena smrtna kazna, a onima koji su osuđeni na smrtnu kaznu nije omogućio pošteno suđenje. Njegov je ured uzeo za metu i zatvarao reformiste, aktiviste za ljudska prava i predstavnike medija, sve kao dio šireg zatiranja političke oporbe. |  |
| 20. | MOGHISSEH Mohammad (a.k.a. NASSERIAN) |  | Sudac u podružnici 28 revolucionarnoga suda u Teheranu. Zadužen je za predmete povezane s postizbornim razdobljem. Izrekao je duge zatvorske kazne u okviru nepoštenih suđenja društvenim i političkim aktivistima i novinarima i više smrtnih kazna prosvjednicima i društvenim i političkim aktivistima. |  |
| 21. | MOHSENI-EJEI Gholam-Hossein | POB: Ejiyeh – DOB: circa 1956. | Iranski generalni tužitelj od rujna 2009. i glasnogovornik sudstva (bivši ministar za obavještajne aktivnosti tijekom izbora 2009.). Dok je bio ministar za obavještajne aktivnosti tijekom izbora, obavještajci pod njegovim zapovjedništvom bili su odgovorni za zatvaranje, mučenje i iznuđivanje lažnih svjedočanstava pod pritiskom od stotina aktivista, novinara, disidenata i reformističkih političara. Osim toga, političke su ličnosti prisilili na lažna svjedočanstva pod neizdrživim ispitivanjima, koja su uključivala mučenje, zlostavljanje, ucjene i prijetnje članovima obitelji. |  |
| 22. | MORTAZAVI Said | POB: Meybod, Yazd (Iran) – DOB: 1967. | Vođa iranske službe za borbu protiv krijumčarenja, bivši teheranski generalni tužitelj do kolovoza 2009. Kao teheranski generalni tužitelj izdao je opću naredbu koju su uporabili za zatvaranje stotina aktivista, novinara i studenata. Razriješen je dužnosti nakon ispitivanja koje je pokrenulo iransko sudstvo u kolovozu 2010. o njegovoj ulozi u smrti trojice muškaraca koji su zatvoreni na njegov nalog nakon izbora. |  |
| 23. | PIR-ABASSI Abbas |  | Podružnice 26 i 28 revolucionarnoga suda u Teheranu. Zadužen je za predmete povezane s razdobljem nakon izbora; izrekao je duge zatvorske kazne u okviru nepoštenih suđenja aktivistima za ljudska prava i više smrtnih kazna prosvjednicima. |  |
| 24. | MORTAZAVI Amir |  | Zamjenik tužitelja u Mashhadu. Suđenja koja je vodio odvijala su se po hitnom postupku i na zatvorenim sjednicama, bez poštivanja temeljnih prava optuženih. Kako su presude o pogubljenju izricane en masse, smrtne kazne su izricane bez poštovanja postupaka pravičnih saslušanja. |  |
| 25. | SALAVATI Abdolghassem |  | Sudac u podružnici 15 revolucionarnoga suda u Teheranu. Zadužen za predmete povezane s razdobljem nakon izbora, kao sudac predsjedao je »montiranim procesima« u ljeto 2009., osudio je na smrt dvojicu monarhista koji su bili suđeni u montiranim procesima. Osudio je više od stotinu političkih zatvorenika, aktivista za ljudska prava i prosvjednika na duge zatvorske kazne. |  |
| 26. | SHARIFI Malek Adjar |  | Vođa sudstva u istočnom Azerbaidjanu. Odgovoran je za suđenje Sakinehu Mohammadi-Ashtianiu. |  |
| 27. | ZARGAR Ahmad |  | Sudac u podružnici 36 teheranskoga prizivnog suda. Potvrdio je dugoročne zatvorske i smrtne presude protiv prosvjednika. |  |
| 28. | YASAGHI Ali-Akbar |  | Sudac revolucionarnoga suda u Mashhadu. Suđenja koja je vodio odvijala su se po hitnom postupku i na zatvorenim sjednicama, bez poštivanja temeljnih prava optuženih. Kako su presude o pogubljenju izricane en masse, smrtne kazne su izricane bez poštovanja postupaka pravičnih saslušanja. |  |
| 29. | BOZORGNIA Mostafa |  | Vođa odjeljenja 350 u zatvoru Evin. Višekratno je primijenio nerazmjerno nasilje nad zatvorenicima. |  |
| 30. | ESMAILI Gholam-Hossein |  | Vođa iranske organizacije za zatvore. U tom je svojstvu sudjelovao u masovnom zatvaranju političkih prosvjednika i prikrivanju zlouporaba u okviru zatvorskoga sustava. |  |
| 31. | SEDAQAT Farajollah |  | Pomoćnik sekretara generalne uprave za zatvore u Teheranu – bivši upravitelj zatvora Evin u Teheranu do listopada 2010. tijekom kojega razdoblja su se događala mučenja. Kao nadzornik je višekratno prijetio i vršio pritisak na zatvorenike. |  |
| 32. | ZANJIREI Mohammad-Ali |  | Kao zamjenik vođe iranske organizacije za zatvore odgovoran je za zlouporabe i lišavanje prava u istražnom zatvoru. Odredio je boravak u samici mnogim zatvorenicima. |  |

Odluka, NN 80/2011-1715